Beleggings deur WESFIN Onafhanklike Versekering en Beleggingsmakelaars
BEGINSELS VIR BELEGGING
Ons hier by WESFIN glo dat portefeuljesamestellings drie duidelike prosesse moet volg:
Bepaal die belegger se risikoprofiel. Die belegger se risikoprofiel word deur verskeie faktore beinvloed wat nie almal subjektief is nie.
Besluit op 'n gepaste batetoewysing vir die belegger. Die belegger se risikoprofiel bepaal grootliks die batetoewysing van die portefeulje. Die verdeling tussen bateklasse sal 'n beduidende invloed hê op die risiko onderliggend aan die belegging.
Kies geskikte fondse binne elke bateklas.
Batetoewysing gaan oor diversifisering van risiko deur middel van die seleksie van ongekorreleerde bates. Studies toon dat batetoewysing die enkele belangrikste faktor is wat beleggingsopbrengs op lang termyn beinvloed. Batetoewysing behoort jaarliks hersien te word. Indien nodig, moet portefeuljes dan herbalanseer word ten einde binne batetoewysingsriglyne te bly. Die batetoewysing binne die buitelandse komponent van die portefeulje behoort oor dieselfde bateklassebande heen as wat vir die plaaslike toewysing gebruik word, gediversifiseer te word.
Omskrywing van beleggersrisikoprofiele:
'n Konserwatiewe belegger verlang stabiele beleggingsgroei of 'n hoë vlak van inkomste. Die hoofbeleggingsdoelwit is kapitaalbeskerming. Hierdie belegger verlang moontlik binne drie jaar toegang tot die belegging.
'n Versigtige belegger verlang stabiele groei in sy/haar belegging en is nie gemaklik wanneer die waarde van die belegging daal nie. Die belegger verlang moontlik 'n matige vlak van inkomste en sal waarskynlik 'n beleggingshorison van drie tot vyf jaar hê. Die hoofbeleggingsdoelwit is kapitaalbeskerming.
'n Gematigde belegger belê op langer termyn (vyf tot sewe jaar) en benodig geen inkomste nie. Die belegger kan skommelinge in die waarde van van sy of haar belegging van tyd tot tyd duld. Die hoofbeleggingsdoelwit is kapitaalgroei.
'n Doelgerigte belegger belê op langtermyn (minstens sewe jaar) en benodig geen inkomste nie. Hierdie belgger is tipies gewillig om meer risiko te aanvaar as 'n gematigde belegger, maar verlang nie volle blootstelling aan aandele nie. Die hoofbeleggingsdoelwit is kapitaalgroei.
'n Aggressiewe belegger belê op lang termyn (minstens tien jaar) en verlang die hoogste moontlike groei. Die belegger is tipies gewillig om aansienlike skommelinge in die waarde van sy of haar belegging te aanvaar. Die hoofbeleggingsdoelwit is langtermynkapitaalgroei.